
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr.142/2007 privind indemnizaţia acordată membrilor din România în Parlamentul European, cu care comisia noastră a fost sesizată în fond cu adresa Biroului Permanent nr.  PL.x 156 din 8 aprilie 2008.
	PREŞEDINTE,

Aurel Gubandru 

RAPORT

asupra proiectului de Lege pentru aprobarea Ordonanţei 
de urgenţă a Guvernului nr.142/2007 privind indemnizaţia 
acordată membrilor din România în Parlamentul European 
Cu adresa nr. PL.x 156 din 8 aprilie 2008, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr.142/2007 privind indemnizaţia acordată membrilor din România în Parlamentul European.
Prin prevederile prezentei ordonanţe se stabileşte ca membrii din România în Parlamentul European, aleşi în conformitate cu prevederile Legii nr. 33/2007 privind organizarea şi desfăşurarea alegerilor pentru Parlamentul European, publicată în Monitorul Oficial al României, Partea I, nr. 28 din 26 ianuarie 2007, să primească, pe durata exercitării mandatului, o indemnizaţie lunară egală cu acea acordată, potrivit legii, deputaţilor şi senatorilor din Parlamentul României.
Indemnizaţia se primeşte de fiecare membru din România în Parlamentul European la data intrării în exerciţiul mandatului, sub condiţia validării şi până la data încetării mandatului.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor: domnul Mihai Alexandru Voicu – ministru delegat pentru relaţia cu Parlamentul.
La lucrările comisiei au participat  23  deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 17 martie 2008.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr.142/2007 privind indemnizaţia acordată membrilor din România în Parlamentul European, în şedinţa din data de 15 aprilie 2008, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Aurel Gubandru
	SECRETAR,

Radu Cătălin Drăguş


Consilier parlamentar

Bărdiţă Mariana         

